<classify> MAMLAKA ya Majisafi na Usafi wa Mazingira Duwasa imekamilisha Mpango wa dharura wa kufikisha maji Mji wa Serikali ili yatumike katika ujenzi wa majengo mbalimbali unaoanza wiki hii.Akizungumza mara baada ya kufanya ukaguzi wa miundombinu hiyo mwishoni mwa wiki, Meneja Ufundi wa Duwasa, Kashilimu Mayunga amesema mpango huo utatoa maji kwenye kisima kimoja kati ya vinane vilivyojengwa kwa ajili ya wananchi wa kata ya Ihumwa.Mayunga alisema kutakuwa na matangi mawili yenye jumla ya mita za ujazo 20,000, ambapo wajenzi wa mji huo watachota kwa kutumia maboza na kupeleka katika maeneo wanayojenga.Mayunga alisema mpango huo wa dharura unatumika wakati mkandarasi Oriental Construction Company Limited akimalizia kazi yake ya kufikisha maji katika mji huo.Akizungumza Mkurugenzi Mkuu wa Duwasa, David Pallangyo alisema wameamua kutumia mpango wa dharura lengo kuhakikisha maji yanapatikana mapema katika mji wa serikali ili uanze kujengwa kama ulivyopangwa wiki hii.Pallangyo alisema mamlaka hiyo imeamua kutumia mpango huo wa kutumia matangi makubwa ya plastiki yenye ujazo wa lita 20,000 ili kuhakikisha mamlaka hiyo haikwamishi kuanza kwa ujenzi wa mji wa serikali.  <topic>: KITAIFA 